GB: goeie diepte laat Vaal Reefs moed skep | Maroela Media
Philip van Rensburg, die klub se hoofafrigter, sê die meeste spelers is gereed vir die span se eerste wedstryd Saterdag tuis teen Northam (Limpopo Blou Bulle), maar die kaptein, JP Taute, het las van 'n enkelbesering en kry 'n ruskans. Dit geld ook vir nog 'n speler of twee.
Hy beskou die groep waarin Vaal Reefs speel as een van die sterkste, met Quins-Bobbies-rugby wat die Blou Bulle se kampioen is en Raiders die sterkste oop klub van die Goue Leeus.
"Old Georgians van Zimbabwe het verlede jaar baie goed gevaar deur Durban Collegians met 38-22 te klop.
"Dit gaan baie taai wees."
Van Rensburg, wat in 1999 en 2000 Vaal Reefs in die destydse nasionale klubkampioenskap verteenwoordig het, sê die span besef dat daar geen maklike wedstryd sal wees nie want al die klubs in die land wil graag in die reeks uitblink.
Vaal Reefs is in 1999 deur die Shimlas (die universiteite was toe nog deel van die reeks) in die halfeindronde uitgeskakel.
Van Rensburg het aan Pale Toe! gesê die span sien uit na 'n strawwe reeks en is op tuisbodem nie 'n maklike klub om te klop nie.